Isinbajeva om OL-nei til Russland: – Brudd på menneskerettighetene
Russland er midlertidig suspendert fra det internasjonale friidrettsforbundet i påvente av at landet skal få orden på dopingjakten, og avgjørelsen i IAAF faller den 17. juni. Samtidig kommer påstandene om et organisert russisk dopingprogram mot hjemme-OL i Sotsji - og bytting av positive dopingprøver under lekene med tidligere avlagte, rene prøver fra de aktuelle utøverne. – Selvfølgelig tror jeg at utfallet vil bli positivt for oss. Jeg har fortsatt tro på at styret i IAAF og WADA er humane. De må håndtere hvert enkelt tilfelle, ikke utelukke et helt forbund fra å delta i OL, de bryter med grunnleggende menneskerettigheter, sier Isinbajeva til nyhetsbyrået R-sport. Antidoping Norge: Ble skjøvet ut av OL-samarbeid med Russland – Hvis de ikke forstår det, så er selvfølgelig sjansen liten, mener stavhopperen. Det er norske Rune Andersen som leder arbeidsgruppen som skal vurdere i hvilken grad Russland har fått orden på antidopingarbeidet. Hans ord kommer til å veie tungt når IAAF-toppene skal ta sin avgjørelse den 17. juni. – Olympisk gull – det er ikke bare å ta en tablett og så vinner du, sier Isinbajeva videre. Les også: Heiberg mener dagens avsløring er tidenes dopingskandale. – Du må jobbe hver eneste dag. Kritikken kommer fra sveklinger og sofagriser, mener hun. Jelena Isinbajeva er altså optimist med tanke på at hun kan være med i Rio de Janeiro og mener at hun er god for å hoppe 5,10-5,15. – Jeg har vært gjennom dopingkontroller over hele verden. Prøvene har alltid vært negative. Så hvorfor skal ikke jeg få være med i OL? Hvem har gitt dem rett til å dømme meg på samme måte som dem som har brutt reglene og brukt doping? Hvis de kommer til fornuft og behandler hvert enkelt individ, så er det mulighetene for at rene utøvere kan stille i Rio, sier Isinbajeva. IOC-president Thomas Bach sier, i følge nyhetsbyrået PA, at nettopp utelukkelse av hele nasjonale særforbund, som det russiske friidrettsforbundet, fra OL er aktuelt som virkemiddel i dopingkampen. – Det vil kunne variere fra livstids utestengning fra OL for impliserte enkeltpersoner, til tøffe økonomiske sanksjoner, til eksklusjon av hele nasjonale forbund, som det russiske friidrettsforbundet nå er fra IAAF. Den store nyheten på 17. mai: 31 Beijing-utøvere dopingavslørt En annen av russernes største kvinnelige idrettshelter, Irina Rodnina, beskylder doping-varsleren Grigorij Rodtsjenkov for mele sin egen kake – i håp om å få statsborgerskap i USA. Det er Rodtsjenkov som har kommet med anklagene om at mange av de russiske deltagerne, særlig langrennsløperne, i Sotsji-OL var dopet, og at russerne hadde organisert en måte å lure unna positive dopingprøver og erstatte dem med negative fra de samme utøverne. Påstandene kom fram i et intervju med New York Times, og WADA har nå satt i gang en etterforskning om hva som har skjedd. New York Times-intervju: Minst 15 russiske medaljevinnere i Sotsji kan ha vært dopet – Jeg mener at, hvis Rodtsjenkov ville hjelpe idretten, så hadde han tatt opp alle disse spørsmålene, hvis de eksisterer, her i landet. – Nå får jeg et inntrykk av at mannen bare jobber for å sikre seg selv oppholdstillatelse eller statsborgerskap, sier Rodnina – og snakker altså om USA. Det er nyhetsbyrået Tass som siterer den tre-foldige OL-mesteren i parløp på denne måten. Rodnina er i dag politiker i Vladimir Putins parti Forente Russland. IOC trapper opp kampen mot jukserne. (ekstern lenke). Rodtsjenkov jobber ifølge russiske medier ved et laboratorium i California. New York Times har også oppgitt at de har intervjuet ham i California. Jelena Isinbajeva var såkalt «borgermester» i OL-landsbyen i Sotjsi. Til R-sport sier hun: – Jeg så ingenting spesielt der. Utøverne konkurrerte på en ærlig måte, sier Isinbajeva til R-sport.
Stavdronningen Jelena Isinbajeva (34) håper fortsatt på OL-hopping i Rio – og mener at det er brudd på menneskerettighetene om Russland ikke får delta.